Tarokon kansallispuisto

|  |  |
| --- | --- |
| Sijainti | 
Taiwan |

Hallinto| Tyyppi | 
KansallispuistoView and modify data on Wikidata  |
| Perustettu | 
1986 |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Tarokon kansallispuisto** on Taiwanin eli Kiinan tasavallan Taiwanin saaren itäosassa sijaitseva kansallispuisto. Kansallispuisto käsittää yli 92 000 hehtaaria enimmäkseen vuoristoista aluetta, josta yli puolet on yli 2 000 metrin korkeudella. Tarokon rotko on Liwujoen kallioon kuluttama hyvin kapea ja jyrkkäseinäinen rotko. Kansallispuistossa tavataan useita kasvi- ja eläinlajeja. Puisto on perustettu vuonna 1986.

Maantiede
---------

Vuoristomaisemaa.
Tarokon rotko.
Tarokon kansallispuisto sijaitsee Taiwanin eli Kiinan tasavallan pääsaari Taiwanin itäosassa ja se käsittää alueita saaren keskiosan poikki kulkevasta vuorijonosta. Kansallispuisto käsittää osia Hualienin, Taichungin ja Nantoun piirikunnista. Kansallispuiston pinta-ala on 92 000 hehtaaria. Korkeuserot puiston alueella ovat huomattavat. Puiston matalin kohta on 60 metriä merenpinnasta ja Nanhuvuoren huipulla korkeutta on 3 742 metriä. Yli puolet kansallispuistosta on yli 2 000 metrin korkeudella.

Tarokon rotko on muodostunut Liwujoen vesien aiheuttaman eroosion myötä. Joen kuluttaessa kalkkikivikerrostumia sen alta paljastui lopulta paljon kovempaa marmoria, joka puolestaan johti kapean ja hyvin jyrkkäseinäisen joen muodostumiseen.

### Sää

Vuoden keskimääräinen lämpötila Tarokon kansallispuistossa on 23,7°C. Lämpötilaan vaikuttaa etenkin korkeuserot. Yli 1 000 metrin korkeudessa keskilämpötila on 17,5°C, yli 2 000 metrin korkeudessa 12,7°C ja yli 3 000 metrin korkeudessa vain 7,7°C. Tammikuisin ja helmikuisin lämpötila saattaa pudota myös pakkasen puolelle. Keskimääräinen vuotuinen sadanta on 2 000 mm. Kesäkuun ja marraskuun välillä sateita tuovat taifuunit. Monsuunikausi kestää puolestaan joulukuusta helmikuuhun. Taifuunit aiheuttavat ajoittain maanvyörymiä.

### Luonto

Kansallispuiston alueella tavattuja lintulajeja on 152. Niistä 14 tavataan vain Taiwanilla. Lintulajeihin lukeutuvat esimerkiksi taiwaninfasaani, taiwaninloistoharakka ja teräskukastaja. Eri sammakkoeläimiä on 15 lajia, matelijoita 35, makean veden kaloja 21 lajia ja perhosia 302. Suuria nisäkäslajeja puistossa on kaikkiaan 46 ja niihin lukeutuvat kauluskarhun paikallinen alalaji (*U. t. formosanus*), taiwaninmakaki, taiwaninserovi, villisian alalaji (*S. s. taivanus*) ja sambahirven alalaji (*C. u. swinboei*). Puistossa on tiettävästi myös jättisalamantereita. Taiwanin jättisalamanterit ovat mahdollisesti ihmisen mukana alueelle tuotuja kiinanjättisalamentereita.

Kansallispuiston kasvisto vaihtelee korkeuden mukaan. Eri kasvilajeja on yli 2 093 ja niistä 132 on määritelty uhanalaisiksi. Kasvilajeihin lukeutuvat esimerkiksi tammet, männyt, hemlokit, kuuset, katajat ja bambut.

Historia
--------

Chang Chunin pyhättö kansallispuistossa.
Nykyisen kansallispuiston aluetta on asutettu jo esihistoriallisilta ajoilta lähtien. Paikallisia alkuperäisasukkaita ovat tarokot, jotka ovat puolestaan aikanaan yksi atayalien alaryhmistä. Tarokojen siirryttyä nykyisille alueilleen esimerkiksi heidän kielensä eriytyi muista atayaleista ja heidät tunnustettiin virallisesti yhdeksi Taiwanin alkuperäiskansoista vuonna 2004. Etenkin vuoden 1945 jälkeen alueelle asettui myös han-kiinalaisia siirtolaisia. Itse nykyinen kansallispuisto perustettiin 26. marraskuuta 1986.

Lähteet
-------

1. 1 2 3  Introduction of Taroko National Park Taroko National Park.  Arkistoitu 16.1.2021. Viitattu 19.1.2020. (englanniksi)
2. ↑  Where is Taroko National Park Taroko National Park. Viitattu 19.1.2020. (englanniksi)[vanhentunut linkki]
3. 1 2  Weather Taroko National Park.  Arkistoitu 24.4.2020. Viitattu 19.1.2020. (englanniksi)
4. ↑  Landform & Geology Taroko National Park.  Arkistoitu 24.4.2020. Viitattu 19.1.2020. (englanniksi)
5. ↑  Fauna The American Museum of Natural History.  Arkistoitu 26.10.2017. Viitattu 19.1.2020. (englanniksi)
6. ↑  Andrias davidianus (Blanchard, 1871) *Amphibian Species of the World 6.0, an Online Reference*. The American Museum of Natural History. Viitattu 19.1.2020. (englanniksi)
7. ↑  Flora Taroko National Park.  Arkistoitu 24.4.2020. Viitattu 19.1.2020. (englanniksi)
8. ↑  Cultural Heritage Taroko National Park.  Arkistoitu 24.4.2020. Viitattu 19.1.2020. (englanniksi)

Aiheesta muualla
----------------

* Kuvia tai muita tiedostoja aiheesta **Tarokon kansallispuisto** Wikimedia Commonsissa